**DOLOŽKA ZLUČITEĽNOSTI**

**návrhu zákona s právom Európskej únie**

**1. Predkladateľ návrhu zákona**:

poslanci Národnej rady Slovenskej republiky Michal Truban, Ivan Štefunko, Štefan Kišš, Ján Hargaš a poslankyňa Darina Luščíková

**2. Názov návrhu právneho predpisu:**

Návrh zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov

**3. Problematika návrhu právneho predpisu:**

a) nie je upravená v práve Európskej únie

b) nie je obsiahnutá v judikatúre Súdneho dvora Európskej únie

**4. Záväzky Slovenskej republiky vo vzťahu k Európskej únii:**

Bezpredmetné

**5. Stupeň zlučiteľnosti návrhu právneho predpisu s právom Európskej únie:**

Stupeň zlučiteľnosti - úplný

**DOLOŽKA VYBRANÝCH VPLYVOV**

**A.1. Názov materiálu:**

Návrh zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov.

**A.2. Vplyvy:**

|  | Pozitívne | Žiadne | Negatívne |
| --- | --- | --- | --- |
| 1. Vplyvy na rozpočet verejnej správy |  |  | X |
| 2. Vplyvy na podnikateľské prostredie – dochádza k zvýšeniu regulačného zaťaženia? | X |  |  |
| 3. Sociálne vplyvy |  |  |  |
| – vplyvy na hospodárenie obyvateľstva, | X |  |  |
| – sociálnu exklúziu, |  | X |  |
| – rovnosť príležitostí a rodovú rovnosť a vplyvy na zamestnanosť | X |  |  |
| 4. Vplyvy na životné prostredie | X |  |  |
| 5. Vplyvy na informatizáciu spoločnosti |  | X |  |
| 6. Vplyvy na manželstvo, rodičovstvo a rodinu |  | X |  |
| 7. Vplyvy na služby verejnej správy pre občana |  | X |  |

**A.3. Poznámky**

**A.3.1. Vplyvy na rozpočet verejnej správy**

Vo všeobecnosti sa dá predpokladať mierny negatívny vplyv na saldo verejnej správy cez pokles výnosu dane z príjmov právnických osôb v krátkodobom horizonte, no v dlhodobom horizonte je toto riešenie bez vplyvov, keďže technické zhodnotenie si podnikateľský subjekt určitým spôsobom daňovo odpíše aj v súčasnosti. Pozitívne vplyvy na rozpočet predpokladáme najmä zo zvýšenej spotreby podnikov zameranej na modernizáciu a ekologizáciu.

Kvantifikácia vplyvu na rozpočet verejnej správy nebola vypracovaná vzhľadom na neexistenciu vhodnej databázy údajov.

**A.3.2. Vplyvy na podnikateľské prostredie – dochádza k zvýšeniu regulačného zaťaženia?**

Novela predpokladá pozitívne vplyvy na podnikateľské prostredie. Jednoduchším a rýchlejším odpísaním technického zhodnotenia majetku daňové subjekty ušetria na dani z príjmu právnických osôb a tieto prostriedky môžu využiť na ďalšiu reinvestíciu kapitálu, prostredníctvom investícií do ekologických riešení, či modernizácie majetku.

**A.3.3. Sociálne vplyvy**

* Vplyvy na hospodárenie obyvateľstva

Novela zákona predpokladá pozitívne vplyvy na hospodárenie obyvateľstva, zvyšuje priestor pre podnikateľské subjekty na investície do pokročilejších technológií a zároveň stimuluje ekonomickú aktivitu, čo bude mať za následok rast produktivity práce a čiastočné zvyšovanie reálnych miezd a životnej úrovne.

* Vplyvy na sociálnu exklúziu

Navrhovaná zmena zákona nepredpokladá vplyvy na sociálnu exklúziu.

* Vplyvy na rovnosť príležitostí a rodovú rovnosť a vplyvy na zamestnanosť

Predkladaná novela zákona predpokladá pozitívne vplyvy na zamestnanosť. Daňovým subjektom zostane viac prostriedkov, a teda budú mať viac možností rastu spolu so zameraním na tvorbu pracovných miest s vyššou pridanou hodnotou. Zároveň zvýšením spotreby podnikov vznikne vyšší dopyt po službách a vo výrobe.

**A.3.4. Vplyvy na životné prostredie**

Novela zákona predpokladá pozitívne vplyvy na životné prostredie a prispieva tak k zelenej tranzícii. Predkladaný zákon má podnietiť podnikateľské subjekty k modernizácii a investíciám do zelených riešení so zameraním na energetickú sebestačnosť. Zariadenia a budovy opotrebované alebo nespĺňajúce aktuálne štandardy aktuálne prispievajú k zvýšenej tvorbe emisií.

**A.3.5. Vplyvy na informatizáciu spoločnosti**

Navrhovaná zmena zákona nepredpokladá vplyvy na informatizáciu spoločnosti.

**A.3.6. Vplyvy na manželstvo, rodičovstvo a rodinu**

Navrhovaná novela nepredpokladá vplyvy na manželstvo, rodičovstvo a rodinu.

**A.3.7. Vplyvy na služby verejnej správy pre občana**

Navrhovaná novela zákona nepredpokladá vplyvy na služby verejnej správy pre občana.

**A.4. Alternatívne riešenia**

Existuje viacero alternatívnych riešení na podporu modernizácie majetku. Tými najbežnejšími sú priame platby či granty, zrýchlené odpisy aktív, znížené daňové sadzby, daňové úľavy, odpočty a superodpočty výdavkov, a ďalšie. Predložený návrh pracuje so širšou, nepriamou pomocou daňovým subjektom, prostredníctvom kratšej doby odpisovania majetku. Alternatívnym riešením je použitie mimoriadnych odpisov na vybrané druhy majetku ako ich použili v niektorých krajinách počas pandémie na zvýšenie výdavkov a spotreby. Ďalším riešením je priama pomoc vo forme dotácií, avšak je potrebné zdôrazniť, že toto riešenie by malo významnejšie negatívny vplyv na rozpočet verejnej správy a bolo by administratívne náročnejšie na realizáciu.

**A.5. Stanovisko gestorov**

Návrh zákona bol zaslaný na vyjadrenie Ministerstvu financií Slovenskej republiky a Ministerstvu hospodárstva Slovenskej republiky a ich stanoviská tvoria súčasť predkladaného materiálu.

Návrh zákona bol takisto zaslaný na zhodnotenie a posúdenie vplyvov Rade pre rozpočtovú zodpovednosť.